"વર્ષ 2008માં મહામંદીનો તબક્કો શરૂ થયો હતો અને બરોબર એ જ સમયે મેં પાયલોટનો કોર્સ પૂર્ણ કર્યો. હું એક વર્ષ સુધી વિવિધ એરલાઇન્સ કંપનીઓમાં અરજી કરતી રહી. પણ ક્યાંયથી જવાબ મળતો નહોતો. એરલાઇન્સ કંપનીઓ પાયલોટ છૂટાં કરતી હતી તેવામાં મને નોકરી ન મળે એ સ્વાભાવિક હતું. જેમ જેમ મહિનાઓ પસાર થયા, તેમ તેમ મારી નિરાશા વધતી ગઈ અને હું ડિપ્રેશનમાં આવી ગઈ. મને ભાતભાતના વિચારો આવતા હતા. હું પાયલોટ છું તો પણ મને વિમાન ઉડાવવાની તક કેમ મળતી નથી તેવા વિચારો આવતા હતા. મને લાગતું હતું કે જો અનુભવ નહીં મળે તો મારી કારકિર્દી પર પૂર્ણવિરામ મૂકાઈ જશે."